Karsten Lauritzen (V), 2011-11-17:
Med L 10, som vi behandler her i dag, styrker man indsatsen for at beskytte personer imod fredskrænkelser, forfølgelse og chikane og også det, der går under betegnelsen stalking.
Forslaget lægger op til at sammenføje tre separate lovbestemmelser under en samlet lov, sådan at rammerne for overtrædelserne og brud på loven bliver lettere at forstå og rammerne for disse bliver tegnet skarpere op.
Forslaget medfører, at et tilhold nu medfører et forbud mod enhver kontakt og ikke kun som i dag alene et forbud mod fredskrænkende kontakt, hvilket jo er positivt, for det er en skærpelse.
Der er øget fokus på information til folk, der anmelder, og en række andre ting, som jeg er sikker på at nogle af de følgende ordførere også vil komme ind på.
I Venstre anerkender vi behovet for at skærpe indsatsen mod forfølgelse, stalking og fredskrænkelse af personer.
Der er i Danmark desværre en stigende tendens til personforfølgelse, stalking og chikane, og det må man selvfølgelig fra lovgivers hånd konsekvent reagere på.
Derfor har der også været en lang proces, kan jeg forstå, i Folketingets Retsudvalg og i offentligheden, ikke mindst drevet af Dansk Antistalking Forening.
Men det er vigtigt for Venstre at understrege, at der ikke er nogen, der skal leve under det psykiske og nogle gange fysiske pres, stalking eller chikane udgør for ofret.
Det er netop ofret, der skal være fokus på, og ikke gerningsmanden, altså vedkommende, som udfører stalking.
Som udgangspunkt støtter Venstre op om store dele af lovforslaget.
Vi har dog nogle bemærkninger til lovforslaget, som vi mener der bør ses nærmere på i udvalgsbehandlingen, og afhængigt af de svar, der kommer, vil vi også nøje overveje at stille en række ændringsforslag til det.
Først og fremmest er vi ganske uenige i den del, der handler om, at politiet har fuldstændig frie hænder til at varetage den opgave på forskellig vis i politikredsene.
Vi finder det problematisk, at det hundrede procent og alene er op til den enkelte politidirektør at vurdere, hvorvidt man vil specialisere sig inden for det her område.
Når man har et område, hvor der er så få sager, som der heldigvis er her, så giver det god mening, at man i den enkelte politikreds specialiserer sig inden for området.
Det skal ikke bare være ladt fuldstændig op til tilfældigheder, hvilken politimand eller -kvinde man løber ind i, når man foretager en anmeldelse og begærer tilhold osv.
Vi skal have en ensartet sagsbehandling.
Der skal være den samme behandling, uanset hvor man møder op, og man skal tages lige alvorligt alle steder.
Det har vi sådan set tillid til at politiet sagtens kan håndtere, men det vil være fornuftigt, at man laver nogle ensartede retningslinjer for det.
For det er netop ofrene, vi skal tage hensyn til.
En anden pointe, som Venstre så gerne vil tage fat på, handler om den minimumsbøde, som fortsat er i lovgivningen.
Her videreføres det, at man som minimum ved en førstegangsovertrædelse af et tilhold skal betale 1.000 kr. i bøde.
Det er altså minimum.
Der vil vi gerne have undersøgt, hvad der rent faktisk bliver tildelt af bøder.
Vi synes, at 1.000 kr., hvis det er 1.000 kr., er for lidt, men det kan jo også være, at der bliver givet betydelig mere i bøde, qua at der i loven står og også fortsat skal stå, at det er minimum 1.000 kr.
I forarbejdet til lovforslaget kan man også se, at der har været overvejet brug af GPS-overvågning, men det ønsker man ikke at indføje i lovforslaget under henvisning til økonomi og tekniske problemer.
I Venstre ønsker vi, at GPS-overvågning bliver en del af lovforslaget.
Vi køber ikke de forklaringer og de argumenter, der bliver brugt for afvisningen.
På den baggrund kan jeg konkludere, at Venstre er positiv over for størstedelen af forslaget, men vi har en række ting, som vi gerne vil have afklaret i udvalgsbehandlingen.
Der er et par steder, hvor vi mener at lovforslaget skal justeres, og det håber vi at vi kan gøre i fællesskab i Folketingets Retsudvalg.